การประกอบธุรกิจของแต่ละประเภทบริการ

ธุรกิจของบริษัทฯ สามารถแบ่งออกได้เป็น 4 กลุ่มหลัก ได้แก่ ธุรกิจนายหน้าซื้อขายหลักทรัพย์
ธุรกิจวาณิชธนกิจ ธุรกิจการลงทุน และธุรกิจตราสารหนี้ และบริษัทฯ
ได้รับอนุญาตให้ประกอบธุรกิจซื้อขายสัญญาซื้อขายล่วงหน้า ซึ่งคาดว่าจะสามารถให้บริการได้ในปี
2549 โดยลักษณะของธุรกิจในแต่ละกลุ่ม มีดังนี้

ลักษณะการให้บริการ

ธุรกิจนายหน้าซื้อขายหลักทรัพย์

บริษัทฯ เริ่มให้บริการธุรกิจนายหน้าซื้อขายหลักทรัพย์ในวันที่ 9 สิงหาคม 2545
โดยเป็นสมาชิกตลาดหลักทรัพย์ หมายเลข 24
และยังให้บริการข้อมูลการวิเคราะห์หลักทรัพย์แก่ลูกค้าเพื่อใช้เป็นข้อมูลประกอบการตัดสินใจลงทุนด้วย
กลุ่มลูกค้าของบริษัทฯ มีทั้งลูกค้าบุคคลรายย่อย และลูกค้าสถาบันทั้งในและต่างประเทศ ในปี 2547
และ ปี 2548 บริษัทฯ มีรายได้ค่านายหน้าเป็นจำนวนทั้งสิ้น 476.3 ล้านบาท และ 324.8
ล้านบาท หรือคิดเป็นร้อยละ 90.1 และร้อยละ 82.8 ของรายได้รวมทั้งหมด ตามลำดับ

ตารางแสดงมูลค่าการซื้อขายหลักทรัพย์

  ------------------------------------------- ------------- -------------
                                              ปี 2547        ปี 2548

  มูลค่าการซื้อขายหลักทรัพย์รวมของ ตลท. (ล้านบาท)     5,024,399.3   4,031,240.0

  มูลค่าการซื้อขายหลักทรัพย์รวมของตลาดหลักทรัพย์ใหม่     34,220.7      35,940.9
  (ล้านบาท)                                                  

  จำนวนบริษัทหลักทรัพย์ที่เปิดดำเนินการ                37            37

  มูลค่าการซื้อขายหลักทรัพย์รวมของบริษัทฯ (ล้านบาท)     191,508.6     130,287.6

  ส่วนแบ่งการตลาด (ร้อยละ)                       1.9           1.6

  อันดับส่วนแบ่งการตลาด                           25            28

  มูลค่าการซื้อขายแยกตามประเภทลูกค้า (ล้านบาท)                     

  - บัญชีของบริษัทฯ *                             530.9         428.6

  - สถาบัน                                     13,732.8      15,033.3

  - ลูกค้าทั่วไป                                  177,244.9     114,825.7

  มูลค่าการซื้อขายแยกตามประเภทบัญชี (ล้านบาท) **                   

  - Cash Account                              180,014.2     118,515.2

  - Credit Balance Account                    8,827.0       9,506.8

  - Internet Account                          2,663.6       2,200.4
  ------------------------------------------- ------------- -------------

* ประกอบด้วยบัญชีเงินลงทุนของบริษัทฯ และการแก้ไขรายการซื้อขายหลักทรัพย์ผิดพลาด

** มูลค่าการซื้อขายแยกตามประเภทบัญชีดังกล่าวไม่รวมมูลค่าการซื้อขายจากบัญชีของบริษัทฯ

บัญชีซื้อขายหลักทรัพย์ของบริษัทฯ แบ่งได้เป็น 4 ประเภท ดังนี้

1.  บัญชีซื้อขายหลักทรัพย์ด้วยเงินสด (Cash Account) คือ
    บัญชีซื้อขายหลักทรัพย์ที่ลูกค้าจะต้องชำระราคาค่าซื้อหลักทรัพย์ให้บริษัทฯ ภายใน 3
    วันทำการนับจากวันที่ซื้อหลักทรัพย์ และบริษัทฯ
    จะส่งมอบเงินค่าขายหลักทรัพย์ให้แก่ลูกค้าที่ขายหลักทรัพย์ในวันทำการที่ 3
    นับแต่วันที่สั่งขายหลักทรัพย์ได้ โดยนับตั้งแต่วันที่ 1 กรกฎาคม 2547
    ทางตลาดหลักทรัพย์ได้กำหนดให้ลูกค้าวางหลักประกันสำหรับการซื้อขายหลักทรัพย์ในบัญชีเงินสดในอัตราไม่ต่ำกว่าร้อยละ
    10 ของวงเงินซื้อขายหลักทรัพย์ เพื่อสร้างความมั่นคงให้กับระบบการซื้อขายหลักทรัพย์มากขึ้น

2.  บัญชีซื้อขายหลักทรัพย์ประเภท Cash Balance คือ
    บัญชีซื้อขายหลักทรัพย์ที่ลูกค้าจะต้องทำการวางเงินประกันเพื่อเปิดบัญชีซื้อขายหลักทรัพย์
    โดยให้ถือว่าเงินจำนวนดังกล่าวเป็นวงเงินที่ลูกค้าสามารถทำการสั่งซื้อหลักทรัพย์ได้
    และวงเงินซื้อขายหลักทรัพย์ของลูกค้าจะเปลี่ยนแปลงตามยอดวงเงินสดคงเหลือในบัญชีของลูกค้า
    แต่จะไม่เกินวงเงินสูงสุดที่บริษัทฯ อนุมัติให้

3.  บัญชีซื้อขายหลักทรัพย์ประเภทกู้ยืมเพื่อซื้อหลักทรัพย์ (Credit Balance) คือ
    บัญชีที่มีการให้กู้ยืมเงินเพื่อซื้อหลักทรัพย์
    ซึ่งลูกค้าจะต้องวางเงินหรือหลักทรัพย์เป็นการประกันการชำระหนี้ในอัตราส่วนขั้นต่ำของจำนวนเงินที่จะให้กู้ยืมเพื่อซื้อหลักทรัพย์
    (Initial Margin Rate) ไม่ต่ำกว่าอัตราที่สำนักงาน ก.ล.ต.
    หรือตลาดหลักทรัพย์แห่งประเทศไทยกำหนด ทั้งนี้ บริษัทฯ
    จะให้เปิดบัญชีกู้ยืมเพื่อซื้อหลักทรัพย์ให้กับลูกค้าที่มีการซื้อขายหลักทรัพย์ผ่านบริษัทฯ
    อยู่ก่อนแล้วเป็นหลัก
    โดยพิจารณาแล้วเห็นว่าลูกค้าดังกล่าวมีฐานะทางการเงินที่มั่นคงและไม่เคยมีปัญหาในการผิดนัดชำระเงิน
    ในระยะแรกบริษัทฯ จะให้บริการกู้ยืมเพื่อซื้อหลักทรัพย์แก่ลูกค้าโดยผ่านบริษัทหลักทรัพย์
    เพื่อธุรกิจหลักทรัพย์ จำกัด (“TSFC”) แทนการปล่อยกู้เองโดยตรง
    อย่างไรก็ตามถึงแม้ว่าภายหลังจากที่บริษัทฯ
    ดำเนินการเสนอขายหุ้นสามัญเพิ่มทุนต่อประชาชนเมื่อเดือน ตุลาคม 2547 ทำให้บริษัทฯ
    มีเงินกองทุนเพิ่มมากขึ้นสำหรับการให้กู้ยืมเพื่อซื้อหลักทรัพย์แก่ลูกค้าของบริษัทฯ แต่บริษัทฯ
    ยังคงมีนโยบายหลักที่จะเสนอการให้บริการดังกล่าวผ่าน TSFC ก่อนเป็นอันดับแรก
    หากลูกค้ามีความประสงค์ที่จะใช้บริการดังกล่าวจากบริษัทฯ
    เนื่องจากต้องการความสะดวกรวดเร็ว บริษัทฯ
    ก็จะพิจารณาเพื่อที่จะอนุมัติวงเงินให้กู้ยืมเพื่อซื้อหลักทรัพย์แก่ลูกค้า
    ซึ่งจะมีหลักเกณฑ์ในการพิจารณาอนุมัติและการควบคุมที่เคร่งครัดและรัดกุม โดยบริษัทฯ
    จะมีการกำหนดวงเงินสูงสุดในการกู้ยืมเพื่อซื้อหลักทรัพย์แก่ลูกค้าทุกรายไว้
    โดยการอนุมัติวงเงินให้กู้ยืมรวม ณ ขณะใดขณะหนึ่งจะต้องไม่เกินวงเงินสูงสุด
    ทั้งนี้วงเงินให้กู้ยืมสูงสุดดังกล่าวจะถูกกำหนดโดยคณะกรรมการบริษัท

4.  บัญชีซื้อขายหลักทรัพย์ประเภทอินเตอร์เน็ต (Internet Trading) คือ
    ระบบการซื้อขายหลักทรัพย์ที่ลูกค้าสามารถส่งคำสั่งซื้อขายหลักทรัพย์ผ่านโครงข่าย Internet
    โดยบริษัทฯ กำหนดให้ลูกค้าวางเงินประกันเพื่อเปิดบัญชีซื้อขายหลักทรัพย์ผ่านระบบ Internet
    Trading และให้ถือว่าเงินจำนวนดังกล่าวเป็นวงเงินที่ลูกค้าสามารถทำการสั่งซื้อหลักทรัพย์ได้
    สำหรับวงเงินซื้อขายหลักทรัพย์ของลูกค้าจะเปลี่ยนแปลงตามยอดวงเงินสดคงเหลือในบัญชีของลูกค้า
    แต่จะไม่เกินวงเงินสูงสุดที่บริษัทฯ อนุมัติให้

นโยบายและระเบียบในการขออนุมัติเปิดบัญชีและวงเงินซื้อขายหลักทรัพย์

บริษัทฯ มีนโยบายในการพิจารณารับลูกค้าที่มีคุณภาพโดยประเมินความน่าเชื่อถือเกี่ยวกับข้อมูลต่างๆ
ของลูกค้า สำหรับกรณีลูกค้าบุคคลธรรมดา บริษัทฯ จะพิจารณาจากรายได้ประจำ
ประวัติทางการเงิน ฐานะทางการเงิน และหน้าที่การงาน เป็นต้น และสำหรับกรณีลูกค้านิติบุคคล
บริษัทฯ จะพิจารณาจากฐานะการเงินที่มั่นคง ผลประกอบการที่ดีของธุรกิจ
ความน่าเชื่อถือของกลุ่มผู้ถือหุ้นและผู้บริหาร เป็นต้น
ขั้นตอนการเปิดบัญชีและอนุมัติวงเงินซื้อหลักทรัพย์ของบริษัทฯ มีดังนี้

1.  เจ้าหน้าที่เปิดบัญชี/เจ้าหน้าที่การตลาด
    ชี้แจงหลักเกณฑ์ทั่วไปในการเปิดบัญชีเพื่อซื้อขายหลักทรัพย์
    หลักการลงทุนและความเสี่ยงให้แก่ลูกค้า บริษัทฯ
    พิจารณาความน่าเชื่อถือเกี่ยวกับข้อมูลของลูกค้า
    และตรวจสอบเครดิตของลูกค้าโดยให้พิจารณาถึงฐานะทางการเงิน การประกอบอาชีพ
    รายได้ประจำ และประวัติทางการเงิน

2.  เจ้าหน้าที่เปิดบัญชี/เจ้าหน้าที่การตลาด
    เรียกเอกสารประกอบการเปิดบัญชีซื้อขายหลักทรัพย์จากลูกค้าและให้ลูกค้าลงนามรับรองสำเนาเอกสารให้ครบถ้วน
    โดยเอกสารประกอบการเปิดบัญชีซื้อขายหลักทรัพย์มี ดังนี้

-   ใบคำขอเปิดบัญชีซื้อขายหลักทรัพย์

-   หนังสือสัญญาแต่งตั้งตัวแทนนายหน้าเพื่อซื้อขายหลักทรัพย์

-   หนังสือมอบอำนาจในกรณีที่ลูกค้ามอบอำนาจให้บุคคลอื่นกระทำการแทนลูกค้า

-   เอกสารประกอบการเปิดบัญชีอื่นๆ ดังนี้

  กรณีบุคคลธรรมดา

1.  สำเนาบัตรประจำตัวประชาชน สำเนาหนังสือเดินทาง (กรณีลูกค้าชาวต่างประเทศ)
    สำเนาใบสำคัญคนต่างด้าว หรือสำเนาบัตรประจำตัวข้าราชการ

2.  สำเนาทะเบียนบ้าน

3.  สำเนาบัญชีเงินฝากธนาคารในปัจจุบันและย้อนหลังไม่ต่ำกว่า 3 เดือน
    หรือหลักฐานอื่นใดที่แสดงมูลค่าของสินทรัพย์หรือฐานะของลูกค้า

4.  สำเนาเอกสารรับรองเงินเดือนหรือรายได้ของลูกค้า

  กรณีนิติบุคคล

1.  สำเนาหนังสือรับรองการจดทะเบียนเป็นนิติบุคคลไม่เกิน 3 เดือน

2.  หนังสือบริคณห์สนธิและข้อบังคับ

3.  รายงานการประชุมคณะกรรมการบริษัท

4.  งบการเงินของลูกค้า (ปีปัจจุบันและย้อนหลัง 2 ปี)

5.  สำเนาบัตรประจำตัวผู้เสียภาษี

6.  สำเนาทะเบียนการค้าหรือสำเนาใบทะเบียนภาษีมูลค่าเพิ่ม (ภ.พ. 20)

7.  สำเนาบัตรประจำตัวประชาชน สำเนาหนังสือเดินทาง
    สำเนาใบสำคัญคนต่างด้าวหรือสำเนาบัตรประจำตัว/ข้าราชการของกรรมการผู้มีอำนาจ

8.  สำเนาทะเบียนบ้านของกรรมการผู้มีอำนาจลงนาม

3.  เจ้าหน้าที่เปิดบัญชี/เจ้าหน้าที่การตลาด ตรวจสอบความถูกต้อง ครบถ้วน
    และความสมบูรณ์ของรายละเอียดของข้อมูล จากนั้นลงนามในใบคำขอเปิดบัญชี

4.  เจ้าหน้าที่เปิดบัญชี/เจ้าหน้าที่การตลาดจัดส่งเอกสารประกอบการเปิดบัญชีเพื่อซื้อขายหลักทรัพย์ให้ฝ่ายบริหารความเสี่ยง
    เพื่อดำเนินการต่อไป

กรณีบัญชีซื้อขายหลักทรัพย์ประเภทเงินสด

  --------- -------------------------- -----------------------------------
  ลำดับที่     วงเงินอนุมัติ                  ผู้มีอำนาจอนุมัติ

  1.        ไม่เกิน 2.0 ล้านบาท           ผู้อำนวยการ ฝ่ายค้าหลักทรัพย์

  2.        ไม่เกิน 5.0 ล้านบาท           ผู้อำนวยการอาวุโส ฝ่ายค้าหลักทรัพย์

  3.        ไม่เกิน 20.0 ล้านบาท          ผู้ช่วยกรรมการผู้จัดการ สายงานการตลาด

  4.        ไม่เกิน 25.0 ล้านบาท          รองกรรมการผู้จัดการ

  5.        ไม่เกิน 50.0 ล้านบาท          กรรมการผู้จัดการ

  6.        ไม่เกิน 200.0 ล้านบาท         คณะกรรมการบริหาร

  7.        เกิน 200.0 ล้านบาท           คณะกรรมการบริษัท
  --------- -------------------------- -----------------------------------

กรณีบัญชีซื้อขายหลักทรัพย์ประเภท Credit Balance

  -------- --------------------------- ----------------------------------
  ลำดับที่    วงเงินอนุมัติ                   ผู้มีอำนาจอนุมัติ

  1.       ไม่เกิน 50.0 ล้านบาท           คณะกรรมการบริหาร

  2.       เกิน 50.0 ล้านบาท             คณะกรรมการบริษัท
  -------- --------------------------- ----------------------------------

5.  ฝ่ายบริหารความเสี่ยงดำเนินการตรวจสอบข้อมูลของลูกค้า ได้แก่ ความมีตัวตน
    ความน่าเชื่อถือ ฐานะทางการเงิน ความครบถ้วนของเอกสารหลักฐานประกอบการเปิดบัญชี
    ความเหมาะสมของวงเงิน และข้อมูลอื่นๆ ที่เกี่ยวข้องกับลูกค้า
    หลังจากนั้นจึงดำเนินการรวบรวมข้อมูล เอกสารหลักฐานทั้งหมด นำส่งให้เจ้าหน้าที่เปิดบัญชี

6.  เจ้าหน้าที่เปิดบัญชีจัดส่งเอกสารประกอบการเปิดบัญชีให้เจ้าหน้าที่การตลาดและนำเสนอให้ผู้มีอำนาจของบริษัทฯ
    พิจารณาอนุมัติการเปิดบัญชี

7.  เจ้าหน้าที่เปิดบัญชีตรวจสอบความสมบูรณ์ ครบถ้วนของเอกสาร
    และบันทึกข้อมูลและรหัสบัญชีลูกค้าเข้าระบบคอมพิวเตอร์ของบริษัทฯ
    โดยเมื่อเปิดบัญชีซื้อขายหลักทรัพย์ให้ลูกค้าเรียบร้อยแล้ว
    เจ้าหน้าที่เปิดบัญชีจะจัดทำหนังสือแจ้งการอนุมัติการเปิดบัญชีให้ลูกค้าทราบ
    และแจ้งให้เจ้าหน้าที่การตลาดที่ดูแลลูกค้าทราบ

8.  สำหรับบัญชีซื้อขายหลักทรัพย์ประเภทกู้ยืมเพื่อซื้อหลักทรัพย์
    ในกรณีที่ลูกค้าได้รับอนุมัติวงเงินแล้วฝ่ายค้าหลักทรัพย์จะนัดหมายวัน
    เพื่อทำสัญญากู้ยืมเงินซื้อขายหลักทรัพย์กับบริษัทฯ ภายใน 15 วัน
    นับตั้งแต่วันที่ได้รับอนุมัติวงเงิน

นโยบายควบคุมและติดตามลูกค้าซื้อขายหลักทรัพย์ในบัญชีเงินสด

บริษัทฯ มีมาตรการควบคุมดูแลการซื้อขายหลักทรัพย์ของลูกค้าอย่างรัดกุม
เพื่อให้ถูกต้องและเป็นไปตามกฎเกณฑ์ของตลาดหลักทรัพย์แห่งประเทศไทย และสำนักงาน ก.ล.ต.
ได้แก่ การกำหนดวงเงินให้ลูกค้าอย่างเหมาะสม การทบทวนวงเงินของลูกค้าเป็นประจำทุกปี
การกำหนดอำนาจอนุมัติวงเงินซื้อขายหลักทรัพย์อย่างเหมาะสมและรัดกุม
การกำหนดหลักเกณฑ์ในการควบคุมดูแลเจ้าหน้าที่รับอนุญาต เจ้าหน้าที่การตลาด
และบุคคลอื่นที่เกี่ยวข้อง เป็นต้น โดยในระหว่างชั่วโมงการซื้อขาย
เมื่อเจ้าหน้าที่การตลาดรับคำสั่งซื้อขายหลักทรัพย์จากลูกค้า และส่งคำสั่งเข้าสู่ระบบการซื้อขาย
ระบบจะตรวจสอบวงเงินก่อนผ่านคำสั่งซื้อ และจำนวนหลักทรัพย์ที่ลูกค้าฝากไว้กับบริษัทฯ
ก่อนผ่านคำสั่งขาย ทั้งนี้เพื่อให้การซื้อหรือขายหลักทรัพย์ในแต่ละรายการเป็นไปอย่างถูกต้อง
โดยทุกสิ้นวันฝ่ายตรวจสอบภายในและกำกับดูแลการปฏิบัติงานจะทำสรุปรายการซื้อขายแนบชำระราคาสุทธิของลูกค้าที่มีผลขาดทุนสูง
โดยจะพิจารณาประวัติการชำระเงินของลูกค้า และมูลค่าของหลักประกันประกอบ
เพื่อแจ้งให้ผู้บริหารทราบ และสามารถพิจารณาดำเนินการได้อย่างทันการณ์

นอกจากนี้ บริษัทฯ ยังมีระเบียบปฏิบัติภายในต่างๆ
เพื่อควบคุมดูแลการซื้อขายหลักทรัพย์และการชำระราคาของลูกค้า
เพื่อไม่ให้เกิดความเสี่ยงกับบริษัทฯ ได้แก่ เมื่อเกิดการชำระราคาล่าช้า บริษัทฯ
จะห้ามไม่ให้ลูกค้าซื้อหลักทรัพย์ชั่วคราวจนกว่าจะสามารถนำเงินมาชำระจนครบถ้วน
และหากลูกค้ามีปัญหาในการชำระเงิน บริษัทฯ จะพิจารณาปรับลดวงเงิน
รวมไปจนถึงการปิดบัญชีซื้อขายหลักทรัพย์ของลูกค้ารายที่มีปัญหาดังกล่าว

นโยบายควบคุมและป้องกันความเสี่ยงในการให้สินเชื่อเพื่อซื้อหลักทรัพย์

1.  ควบคุมการให้กู้ยืมเงินแก่บุคคลใดบุคคลหนึ่งไม่เกินกว่าร้อยละ 25.0
    ของเงินกองทุนของบริษัทฯ

2.  ควบคุมการให้กู้ยืมเงินแก่ลูกค้าทุกรายรวมกัน (ภายหลังหักค่าเผื่อหนี้สงสัยจะสูญ) ไม่เกินกว่า
    5 เท่าของเงินกองทุนของบริษัทฯ

3.  ควบคุมและดูแลการให้กู้ยืมเงินเพื่อไม่ให้กระจุกตัวในหลักทรัพย์ใดหลักทรัพย์หนึ่งอย่างใกล้ชิด
    และมีนโยบายที่จะให้กู้ยืมเงินเพื่อซื้อหลักทรัพย์แก่ลูกค้าทุกรายในหลักทรัพย์ใดหลักทรัพย์หนึ่งรวมกันไม่เกินกว่าร้อยละ
    5 ของทุนชำระแล้วของบริษัทฯ ที่ออกหลักทรัพย์นั้น
    และมีมูลค่าต้นทุนของหลักทรัพย์ใดหลักทรัพย์หนึ่งของลูกค้าทุกรายรวมกันไม่เกิน 100 ล้านบาท

  - หากวงเงินที่จะให้กู้ยืมในหลักทรัพย์ใดหลักทรัพย์หนึ่งเกินกว่าร้อยละ 80
  ฝ่ายบริหารความเสี่ยงจะแจ้งเตือนให้เจ้าหน้าที่การตลาดและหน่วยงานที่เกี่ยวข้องทราบ
  เพื่อเพิ่มความระมัดระวังและดูแลการซื้อขายหลักทรัพย์ดังกล่าวของลูกค้า

  - หากวงเงินที่จะให้กู้ยืมในหลักทรัพย์ใดหลักทรัพย์หนึ่งเกินกว่าร้อยละ 90 บริษัทฯ
  จะห้ามไม่ให้ลูกค้าใช้เงินกู้ยืมเพื่อซื้อหลักทรัพย์ดังกล่าว

อย่างไรก็ตาม
คณะกรรมการบริหารอาจเห็นควรให้กำหนดหลักเกณฑ์/เงื่อนไขเป็นการเฉพาะสำหรับหลักทรัพย์ใดหลักทรัพย์หนึ่ง

4.  กำหนดรายชื่อหลักทรัพย์และอัตรามาร์จิ้นเริ่มต้นสำหรับแต่ละหลักทรัพย์โดยอ้างอิงจากรายชื่อที่กำหนดโดยบริษัทหลักทรัพย์เพื่อธุรกิจซื้อหลักทรัพย์
    จำกัด (“TSFC”) เป็นหลัก
    ซึ่งฝ่ายวิเคราะห์หลักทรัพย์จะเป็นหน่วยงานที่มีหน้าที่ในการกำหนดรายชื่อหลักทรัพย์และอัตรามาร์จิ้นเริ่มต้นสำหรับแต่ละหลักทรัพย์เพิ่มเติมจากที่
    TSFC กำหนด โดยพิจารณาจากสภาพคล่อง ความผันผวนของราคา
    ความเสี่ยงของแต่ละหลักทรัพย์เป็นสำคัญ
    และจะพิจารณาทบทวนรายชื่อหลักทรัพย์ดังกล่าวเป็นประจำอย่างน้อยเดือนละ 1 ครั้ง ทั้งนี้
    อัตรามาร์จิ้นเริ่มต้น (Initial Margin Rate)
    ของแต่ละหลักทรัพย์นั้นจะต้องไม่ต่ำกว่าที่กำหนดโดยสำนักงาน ก.ล.ต.
    หรือตามที่หน่วยงานกำกับดูแลของราชการกำหนด โดยบริษัทฯ
    กำหนดให้ลูกค้าต้องดำรงอัตรามาร์จิ้นขั้นต่ำ (Maintenance Margin Rate)
    ไว้ให้ไม่ต่ำกว่าอัตราที่ตลาดหลักทรัพย์แห่งประเทศไทยกำหนด
    ในกรณีที่ทรัพย์สินของลูกค้าลดลงจนเป็นผลให้มีอัตรามาร์จิ้นขั้นต่ำน้อยกว่าที่กำหนดไว้ บริษัทฯ
    จะดำเนินการเรียกหลักประกันเพิ่มหรือบังคับขายจนทำให้มูลค่าของทรัพย์สินเป็นไปตามเกณฑ์ที่กำหนด

5.  กำกับและดูแลมิให้มีการให้กู้ยืมเงินเพื่อซื้อหลักทรัพย์ที่บริษัทฯ
    หรือบริษัทในเครือเป็นผู้จัดจำหน่าย ภายในระยะเวลา 30 วัน
    นับแต่หลักทรัพย์ดังกล่าวเข้าทำการซื้อขายในตลาดหลักทรัพย์เป็นวันแรก

การแก้ไขรายการซื้อขายหลักทรัพย์ผิดพลาด

บริษัทฯ ได้กำหนดระเบียบและวิธีปฏิบัติ เมื่อต้องมีการแก้ไขรายการซื้อขายหลักทรัพย์ผิดพลาด ดังนี้

1.  การแก้ไขรายการซื้อขายหลักทรัพย์ผิดพลาดต้องเป็นรายการที่เกิดจากการปฏิบัติงานผิดพลาดของเจ้าหน้าที่การตลาด/เจ้าหน้าที่รับอนุญาตของบริษัทฯ
    จริง

2.  กำหนดให้รายการแก้ไขรายการซื้อขายหลักทรัพย์ผิดพลาด
    ต้องผ่านการอนุมัติจากผู้มีอำนาจบริษัทฯ ที่กำหนดไว้

3.  ผู้อนุมัติรายการจะต้องตรวจสอบหาสาเหตุเบื้องต้นก่อนการอนุมัติทุกครั้ง
    โดยมีหลักเกณฑ์การกำหนดผู้มีอำนาจอนุมัติ ดังนี้

ตารางแสดงหลักเกณฑ์การกำหนดผู้มีอำนาจอนุมัติในการแก้ไขรายการซื้อขายหลักทรัพย์ผิดพลาด

+-------------------+-------+-----------+------------+-------+------+
| รายการ            | เจ    | ผู้อำนวยการ | ผ          | ร     | กรร  |
|                   | ้าหน้าที่ | ฝ่าย       | ู้ช่วยกรรมการ | องกรร | มการ |
|                   | ผู้ส    | ค้าหลักทรัพย์ | ผู้จ         | มการผ | ผู้จ   |
|                   | ่งคำสั่ง |           | ัดการสายงาน | ู้จัดการ | ัดการ |
|                   |       |           | การตลาด    |       |      |
+-------------------+-------+-----------+------------+-------+------+
| 1.                | ✓     | ✓         | ✓          | ✓     | ✓    |
| ไม่มีค              |       |           |            |       |      |
| วามเสียหายเป็นตัวเงิน |       |           |            |       |      |
+-------------------+-------+-----------+------------+-------+------+
| 2.                | ✓     | ✓         | ✓          | ✓     | ✓    |
| มีค                |       |           |            |       |      |
| วามเสียหายเป็นตัวเงิน |       |           |            |       |      |
| :                 |       |           |            |       |      |
| ไม่เกิน 10,000 บาท  |       |           |            |       |      |
+-------------------+-------+-----------+------------+-------+------+
|   > 10,000 บาท    |       | ✓         | ✓          | ✓     | ✓    |
|   ไม่เกิน           |       |           |            |       |      |
|                   |       |           |            |       |      |
|   50,000 บาท      |       |           |            |       |      |
+-------------------+-------+-----------+------------+-------+------+
|   > 50,000 บาท    |       |           | ✓          | ✓     | ✓    |
|   ไม่เกิน           |       |           |            |       |      |
|   100,000 บาท     |       |           |            |       |      |
+-------------------+-------+-----------+------------+-------+------+
|   > 100,000 บาท   |       |           |            | ✓     | ✓    |
|   ไม่เกิน           |       |           |            |       |      |
|   500,000 บาท     |       |           |            |       |      |
+-------------------+-------+-----------+------------+-------+------+
|   > 500,000 บาท   |       |           |            |       | ✓    |
+-------------------+-------+-----------+------------+-------+------+

4.  บริษัทฯ ไม่มีนโยบายที่จะนำรายการผิดพลาดเข้าบัญชีบริษัท (Error Port)
    เว้นแต่เป็นรายการแก้ไขที่ไม่สามารถดำเนินการให้แล้วเสร็จภายในสิ้นวันนั้น
    โดยต้องได้รับอนุมัติจากผู้มีอำนาจของบริษัทฯ ตั้งแต่รองกรรมการผู้จัดการขึ้นไป

5.  กำหนดให้ดำเนินการปิดรายการแก้ไขรายการซื้อขายหลักทรัพย์ผิดพลาดอย่างช้าภายใน 12.30
    น. ของวันทำการ
    ถัดไป เว้นแต่จะได้รับอนุมัติจากผู้มีอำนาจตั้งแต่ผู้ช่วยกรรมการผู้จัดการสายงานการตลาดขึ้นไป

การพิจารณาทบทวนวงเงิน

บริษัทฯ กำหนดให้เจ้าหน้าที่เปิดบัญชี/เจ้าหน้าที่การตลาด ฝ่ายปฏิบัติการหลักทรัพย์และการเงิน
และฝ่ายบริหารความเสี่ยงร่วมกันทบทวนวงเงินและข้อมูลเกี่ยวกับลูกค้าอย่างน้อยปีละครั้ง
เว้นแต่กรณีที่มีการเปลี่ยนแปลงข้อมูลที่มีนัยสำคัญ
ให้เจ้าหน้าที่ดำเนินการพิจารณาทบทวนวงเงินที่เหมาะสมให้แก่ลูกค้าโดยเร็ว
สำหรับวงเงินของบัญชีซื้อขายหลักทรัพย์ประเภท Cash Balance นั้น
ให้เป็นไปตามวงเงินที่ลูกค้าได้วางหลักประกันไว้กับบริษัทฯ

งานวิจัย

การได้รับข้อมูลข่าวสารและการวิเคราะห์ที่ถูกต้อง แม่นยำ และรวดเร็ว
เป็นปัจจัยที่สำคัญประการหนึ่งในการตัดสินใจลงทุน ซึ่งบริษัทฯ
ได้เล็งเห็นถึงความสำคัญของการวิเคราะห์ข่าวสารข้อมูลดังกล่าว
จึงให้ความสำคัญแก่ฝ่ายวิเคราะห์หลักทรัพย์เป็นอย่างมาก ฝ่ายวิเคราะห์หลักทรัพย์ของบริษัทฯ
จะทำการวิเคราะห์ครอบคลุมทั้งในด้านกลยุทธ์การลงทุน ภาวะตลาดหลักทรัพย์
การวิเคราะห์ปัจจัยพื้นฐานด้านเศรษฐกิจ ด้านอุตสาหกรรม ปัจจัยพื้นฐานรายบริษัท
และการวิเคราะห์ทางเทคนิค
โดยมีเป้าหมายในการให้คำแนะนำในการลงทุนแก่เจ้าหน้าที่การตลาดและลูกค้าของบริษัทฯ
ด้วยความถูกต้องตามหลักวิชาการและรวดเร็วทันต่อเหตุการณ์
เพื่อให้ลูกค้าได้รับข้อมูลเพื่อเป็นประโยชน์ต่อการตัดสินใจลงทุน
อันจะส่งผลให้ได้รับผลตอบแทนจากการลงทุนในระดับที่ดี

ฝ่ายวิเคราะห์หลักทรัพย์ของบริษัทฯ
ประกอบด้วยนักวิเคราะห์ที่มีประสบการณ์ทำการวิเคราะห์หมวดอุตสาหกรรมที่สำคัญ
รวมถึงบริษัทขนาดเล็กหรือบริษัทในหมวดอุตสาหกรรมที่มีมูลค่าตลาดไม่สูงแต่มีศักยภาพในการดำเนินธุรกิจในระดับที่ดี
ในปัจจุบันบทวิเคราะห์ของบริษัทฯครอบคลุมหลักทรัพย์ของบริษัทจดทะเบียนประมาณ 130 หลักทรัพย์
หรือประมาณร้อยละ 80 ของมูลค่าตลาดรวมของตลาดหลักทรัพย์
โดยมีรูปแบบรายงานที่หลากหลายตามกลุ่มลูกค้าเป้าหมายซึ่งประกอบไปด้วยลูกค้าบุคคลในประเทศ
ลูกค้าสถาบันในประเทศ และลูกค้าต่างประเทศ ดังจะเห็นได้ว่าบทวิเคราะห์ของบริษัทฯ
เป็นที่ยอมรับอย่างกว้างขวางจากลูกค้าของบริษัทฯ และนักลงทุนทั่วไป

3.1.2 ธุรกิจวาณิชธนกิจ

ปัจจุบัน บริษัทฯ ประกอบธุรกิจวาณิชธนกิจโดยให้บริการเป็นที่ปรึกษาทางการเงิน
การจัดจำหน่ายหลักทรัพย์และรับประกันการจำหน่ายหลักทรัพย์
โดยทีมงานซึ่งประกอบด้วยบุคลากรที่มีประสบการณ์และมีความเชี่ยวชาญ
อีกทั้งมีความรู้ในด้านตลาดเงินและตลาดทุนทั้งในและต่างประเทศ โดยบริษัทฯ
ได้รับความเห็นชอบจากสำนักงาน ก.ล.ต. ในการให้บริการเป็นที่ปรึกษาทางการเงินตั้งแต่วันที่ 30
กันยายน 2545 และ
ยังได้รับใบอนุญาตจากกระทรวงการคลังให้ประกอบธุรกิจการจัดจำหน่ายหลักทรัพย์อีกด้วย ในปี
2547 และ ปี 2548 บริษัทฯ มีรายได้จากธุรกิจวาณิชธนกิจเท่ากับ 39.8 ล้านบาท และ 34.9
ล้านบาท หรือคิดเป็นร้อยละ 7.5 และร้อยละ 8.9 ของรายได้รวมของบริษัทฯ ตามลำดับ
โดยสามารถจำแนกประเภทรายได้ได้ดังนี้

ตารางแสดงแยกรายได้ค่าธรรมเนียมธุรกิจวาณิชธนกิจ

  ------------------------------------- --------------- -----------------
  รายได้ค่าธรรมเนียม (บาท)                 ปี 2547          ปี 2548

  1. รายได้ค่าธรรมเนียมการจัดจำหน่ายหลักทรัพย์  28,946,325      15,783,676

  2. รายได้ค่าธรรมเนียมที่ปรึกษาทางการเงิน     10,843,830      19,085,000

  รวม                                   39,790,155      34,868,676
  ------------------------------------- --------------- -----------------

นอกจากการเป็นที่ปรึกษาทางการเงินในการออกและเสนอขายหลักทรัพย์แล้ว บริษัทฯ
ยังให้บริการในการเป็นที่ปรึกษาด้านอื่นๆ อีก เช่น

-   การควบรวมกิจการ และการเข้าครอบงำกิจการ

-   การปรับปรุงโครงสร้างทางการเงิน

-   การศึกษาความเป็นไปได้ของโครงการหรือบริษัท

-   การประเมินมูลค่ากิจการ

-   การเข้าทำรายการประเภทต่างๆ ของบริษัทจดทะเบียน
    เพื่อให้เป็นไปตามกฎระเบียบของสำนักงาน ก.ล.ต. และตลาดหลักทรัพย์แห่งประเทศไทย
    เช่น การเพิกถอนหลักทรัพย์ของบริษัทจดทะเบียน
    การได้มาและจำหน่ายไปซึ่งสินทรัพย์ของบริษัทจดทะเบียน
    หรือการเข้าทำรายการเกี่ยวโยงกันของบริษัทจดทะเบียน เป็นต้น

ในปี 2548 บริษัทฯ
ทำหน้าที่เป็นที่ปรึกษาทางการเงินในการออกและเสนอขายหลักทรัพย์ต่อประชาชนเป็นครั้งแรกจำนวน
3 บริษัท ประกอบด้วย บมจ. ซี.ไอ. กรุ๊ป บมจ. สตาร์ ซานิทารีแวร์ และบมจ. ทีดับบลิวแซด
คอร์ปอเรชั่น
เป็นที่ปรึกษาทางการเงินอิสระเกี่ยวกับการได้มาและจำหน่ายไปซึ่งสินทรัพย์และรายการที่เกี่ยวโยงกับของ
บมจ. ตงฮั้ว คอมมูนิเคชั่นส์ และ บมจ. สามารถเทลคอม
เป็นที่ปรึกษาทางการเงินในการควบรวมกิจการของ บมจ. อินเด็กซ์ อีเว้นท์ เอเจนซี่
เป็นที่ปรึกษาทางการเงินอิสระของ บมจ. โรงแรมเซ็นทรัล พลาซ่า
เป็นที่ปรึกษาทางการเงินในการเสนอขายหุ้นสามัญเพิ่มทุนแก่นักลงทุนสถาบันของ บมจ. ยานภัณฑ์
และเป็นที่ปรึกษาทางการเงินในการประเมินมูลค่าธุรกิจของ บมจ. เอส. แพ็ค แอนด์ พริ้นท์
ผลงานเป็นที่ปรึกษาทางการเงินของบริษัทฯ ในปี 2548 มีดังนี้

ตารางแสดงผลงานการเป็นที่ปรึกษาทางการเงิน ในปี 2548

  --------------------- ------------------------------------------------------------------------
  บริษัท                  ลักษณะการให้บริการ

  บมจ. ซี.ไอ. กรุ๊ป        ที่ปรึกษาในการออกและเสนอขายหุ้นสามัญเพิ่มทุนต่อประชาชนเป็นครั้งแรก (IPO)

  บมจ. สตาร์ ซานิทารีแวร์   ที่ปรึกษาในการออกและเสนอขายหุ้นสามัญเพิ่มทุนต่อประชาชนเป็นครั้งแรก (IPO)

  บมจ. ทีดับบลิวแซด        ที่ปรึกษาในการออกและเสนอขายหุ้นสามัญเพิ่มทุนต่อประชาชนเป็นครั้งแรก (IPO)
  คอร์ปอเรชั่น             

  บมจ. ตงฮั้ว คอมมูนิเคชั่นส์  ที่ปรึกษาทางการเงินอิสระเกี่ยวกับการได้มาและจำหน่ายไปซึ่งสินทรัพย์และรายการที่เกี่ยวโยงกัน

  บมจ. สามารถเทลคอม     ที่ปรึกษาทางการเงินอิสระเกี่ยวกับการได้มาและจำหน่ายไปซึ่งสินทรัพย์และรายการที่เกี่ยวโยงกัน

  บมจ. อินเด็กซ์ อีเว้นท์     ที่ปรึกษาทางการเงินในการควบรวมกิจการ
  เอเจนซี่                

  บมจ. โรงแรมเซ็นทรัล     ที่ปรึกษาทางการเงินอิสระ
  พลาซ่า                 

  บมจ. ยานภัณฑ์           ที่ปรึกษาทางการเงินในการเสนอขายหุ้นสามัญเพิ่มทุนแก่นักลงทุนสถาบัน

  บมจ. เอส. แพ็ค แอนด์    ที่ปรึกษาทางการเงินในการประเมินมูลค่าธุรกิจ
  พริ้นท์                  
  --------------------- ------------------------------------------------------------------------

สำหรับการจัดจำหน่ายหลักทรัพย์ บริษัทฯ
ให้บริการในการเป็นผู้จัดจำหน่ายและรับประกันการจำหน่ายหลักทรัพย์ทั้งตราสารหนี้และตราสารทุน
ในปี 2548 บริษัทฯ ได้เข้าร่วมจัดจำหน่ายหุ้นสามัญจำนวน 24 หลักทรัพย์
โดยเป็นหุ้นที่เสนอขายต่อประชาชนทั่วไปเป็นครั้งแรก (IPO) จำนวน 23 หลักทรัพย์
และเสนอขายหุ้นสามัญที่ออกใหม่พร้อมใบสำคัญแสดงสิทธิที่จะซื้อหุ้นสามัญต่อประชาชนทั่วไป (PO)
จำนวน 1 หลักทรัพย์ โดยบริษัทฯ
ทำหน้าที่เป็นผู้จัดการการจัดจำหน่ายและรับประกันการจำหน่ายหุ้นสามัญจำนวน 4 บริษัท
และเป็นผู้ร่วมจัดการการจัดจำหน่ายและรับประกันการจำหน่ายจำนวน 1 บริษัท ทั้งนี้
รายละเอียดผลงานการจัดจำหน่ายและรับประกันการจัดจำหน่ายหลักทรัพย์ของบริษัทฯ ในปี 2548
มีดังนี้

ตารางแสดงผลงานการจัดจำหน่ายและรับประกันการจำหน่ายหลักทรัพย์ของบริษัทฯ ในปี 2548

  -------------------------- ----------------------------------------------------
  บริษัท                       ลักษณะการให้บริการ

  บมจ. ซี.ไอ. กรุ๊ป             ผู้จัดการการจัดจำหน่ายและรับประกันการจำหน่ายหุ้นสามัญ (IPO)

  บมจ. บางสะพานบาร์มิล         รับประกันการจำหน่ายหุ้นสามัญ (IPO)

  บมจ. ค้าเหล็กไทย             รับประกันการจำหน่ายหุ้นสามัญ (IPO)

  บมจ. หลักทรัพย์ บัวหลวง        รับประกันการจำหน่ายหุ้นสามัญ (IPO)

  บมจ. ซีพีอาร์โกมุ อินดัสเตรียล    รับประกันการจำหน่ายหุ้นสามัญ (IPO)

  บมจ. โซล่าร์ตรอน             รับประกันการจำหน่ายหุ้นสามัญ (IPO)

  บมจ. โกล์ว พลังงาน           รับประกันการจำหน่ายหุ้นสามัญ (IPO)

  บมจ. อีสเทิร์นไวร์             รับประกันการจำหน่ายหุ้นสามัญพร้อมใบสำคัญแสดงสิทธิที่จะซื้อหุ้นสามัญ
                             (PO)

  บมจ. สหมิตรเครื่องกล          รับประกันการจำหน่ายหุ้นสามัญ (IPO)

  บมจ. หลักทรัพย์ ภัทร           รับประกันการจำหน่ายหุ้นสามัญ (IPO)

  บมจ. ไทยสตีลเคเบิล           รับประกันการจำหน่ายหุ้นสามัญ (IPO)

  บมจ. เพิ่มสินสตีลเวิคส์          รับประกันการจำหน่ายหุ้นสามัญ (IPO)

  บมจ. สตาร์ ซานิทารีแวร์        ผู้จัดการการจัดจำหน่ายและรับประกันการจำหน่ายหุ้นสามัญ (IPO)

  บมจ. อีซึ่น เพ้นท์              รับประกันการจำหน่ายหุ้นสามัญ (IPO)

  บมจ. เมโทรสตาร์ พร็อพเพอร์ตี้   รับประกันการจำหน่ายหุ้นสามัญ (IPO)

  บมจ. ทีดับบลิวแซด คอร์ปอเรชั่น   ผู้จัดการการจัดจำหน่ายและรับประกันการจำหน่ายหุ้นสามัญ (IPO)

  บมจ. ยูนิมิต เอนจิเนียริ่ง        รับประกันการจำหน่ายหุ้นสามัญ (IPO)

  บมจ. พรีบิลท์                 ผู้จัดการการจัดจำหน่ายและรับประกันการจำหน่ายหุ้นสามัญ (IPO)

  บมจ. โกลบอล คอนเน็คชั่นส์      รับประกันการจำหน่ายหุ้นสามัญ (IPO)

  บมจ. ไทยฮา                 รับประกันการจำหน่ายหุ้นสามัญ (IPO)

  บริษัท                       ลักษณะการให้บริการ (ต่อ)

  บมจ. ไทยยูนีคคอยล์เซ็นเตอร์     รับประกันการจำหน่ายหุ้นสามัญ (IPO)

  บมจ. โรงพยาบาลไทยนครินทร์    ผู้ร่วมจัดการการจัดจำหน่ายและรับประกันการจำหน่ายหุ้นสามัญ (IPO)

  บมจ. แอสคอน คอนสตรัคชั่น      รับประกันการจำหน่ายหุ้นสามัญ (IPO)

  บมจ. อินเตอร์ไฮด์             รับประกันการจำหน่ายหุ้นสามัญ (IPO)
  -------------------------- ----------------------------------------------------

นอกจากบริษัทฯ จะได้รับค่าธรรมเนียมจากการเป็นที่ปรึกษาทางการเงิน
และการจัดจำหน่ายและรับประกันการจำหน่ายหลักทรัพย์แล้ว
การให้บริการดังกล่าวยังเป็นการสนับสนุนธุรกิจนายหน้าซื้อขายหลักทรัพย์
โดยสร้างความพึงพอใจให้แก่ลูกค้าจากการได้รับจัดสรรหุ้นใหม่ที่เสนอขายอีกทางหนึ่งด้วย

3.1.3 ธุรกิจการลงทุน

บริษัทฯ มีนโยบายการลงทุนเพื่อเพิ่มรายได้ให้แก่บริษัทฯ อีกทางหนึ่ง ทั้งนี้ ในปี 2547 และปี 2548
บริษัทฯ มีรายได้จากธุรกิจการลงทุนเป็นจำนวน 8.3 ล้านบาท และ 19.7 ล้านบาท หรือคิดเป็น
ร้อยละ 1.6 และร้อยละ 5.0 ของรายได้รวม ตามลำดับ
รายได้ดังกล่าวประกอบด้วยรายได้ดอกเบี้ย เงินปันผล และกำไรจากการซื้อขายหลักทรัพย์

สำหรับธุรกิจการลงทุน คณะกรรมการบริษัท
จะเป็นผู้พิจารณาจัดสรรวงเงินและกรอบนโยบายการลงทุนสำหรับหลักทรัพย์แต่ละประเภท
และเพื่อให้เกิดความโปร่งใสเรื่องการใช้ข้อมูลภายใน
และขจัดปัญหาความขัดแย้งทางผลประโยชน์หรือปัญหาใด ๆ ที่อาจเกิดขึ้นในอนาคต บริษัทฯ
ได้มอบหมายให้บริษัทหลักทรัพย์จัดการกองทุนรวม (“บลจ.”)
เป็นผู้ดูแลบริหารการลงทุนในหลักทรัพย์จดทะเบียน แทนการบริหารการลงทุนดังกล่าวด้วยตนเอง
โดยชำระค่าธรรมเนียมการบริหารกองทุนให้กับ บลจ. สำหรับนโยบายการลงทุนนั้น บลจ.
จะเป็นผู้พิจารณาเลือกลงทุนในหลักทรัพย์ต่างๆ โดยประเมินจากข้อมูลต่าง ๆ
จากการกรอกแบบสอบถามของบริษัทฯ ได้แก่ ผลตอบแทนที่คาดหวัง ระดับของความเสี่ยงที่ยอมรับได้
ระยะเวลาของการถือหลักทรัพย์ เป็นต้น โดย บลจ.
จะรายงานการเคลื่อนไหวของพอร์ตลงทุนให้ผู้บริหารระดับสูงที่เกี่ยวข้องของบริษัทฯ
ได้ทราบทุกสิ้นวัน

3.1.4 ธุรกิจตราสารหนี้

ปัจจุบัน บริษัทฯ
เป็นสมาชิกของศูนย์ซื้อขายตราสารหนี้ไทยในการให้บริการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทย
แต่เนื่องจากลูกค้าของบริษัทฯ ส่วนใหญ่จะลงทุนในตราสารทุนเป็นหลัก บริษัทฯ
จึงยังไม่มุ่งเน้นการให้บริการในธุรกิจตราสารหนี้มากนัก

นอกจากนี้ บริษัทฯ ยังให้บริการในการเป็นตัวแทนสนับสนุนการซื้อ/ขายคืนหน่วยลงทุน (Selling
Agent Service) ของบริษัทหลักทรัพย์จัดการกองทุนรวม วรรณ จำกัด
บริษัทหลักทรัพย์จัดการกองทุนรวม อยุธยาเจเอฟ จำกัด บริษัทหลักทรัพย์จัดการกองทุนรวม ไอเอ็นจี
(ประเทศไทย) จำกัด บริษัทหลักทรัพย์จัดการกองทุนรวม บีที จำกัด
และบริษัทหลักทรัพย์จัดการกองทุนรวม ยูโอบี (ประเทศไทย) จำกัด

3.1.5 ธุรกิจซื้อขายสัญญาซื้อขายล่วงหน้า

บริษัทฯ ได้รับใบอนุญาตให้ประกอบธุรกิจซื้อขายสัญญาซื้อขายล่วงหน้า เมื่อวันที่ 14 ตุลาคม 2548
จากสำนักงาน ก.ล.ต. ซึ่งคาดว่าบริษัทฯ
จะเปิดดำเนินการเป็นตัวแทนซื้อขายสัญญาซื้อขายล่วงหน้าได้ภายในปี 2549

การตลาด ภาวะอุตสาหกรรมและการแข่งขัน

ภาวะอุตสาหกรรมและการแข่งขัน

ธุรกิจนายหน้าซื้อขายหลักทรัพย์

ในปี 2546 ภาวะการลงทุนในตลาดหลักทรัพย์ได้กลับมาเป็นที่สนใจของนักลงทุนอีกครั้ง
หลังจากภาวะการลงทุนที่ซบเซาอันเนื่องมาจากการที่ประเทศไทยเผชิญภาวะวิกฤติเศรษฐกิจการเงินในปี
2540 ซึ่ง ณ สิ้นปี 2546 ดัชนีตลาดหลักทรัพย์ได้เพิ่มขึ้นเป็น 772.2 จุด จาก 356.5 จุด ณ สิ้นปี
2545 หรือเติบโตเพิ่มขึ้นร้อยละ 116.6 และมีมูลค่าการซื้อขายหลักทรัพย์เฉลี่ยต่อวันเพิ่มขึ้นเป็น
18,908.0 ล้านบาทต่อวัน ในปี 2546 จาก 8,356.9 ล้านบาทต่อวัน ในปี 2545 มูลค่าตลาดรวม
ณ สิ้นปี 2546 เพิ่มขึ้นเป็น 4,789,857.0 ล้านบาท จาก 1,986,236.5 ล้านบาท ณ สิ้นปี 2545
สำหรับปี 2547 ต่อเนื่องมาจนถึงปี 2548
การลงทุนในตลาดหลักทรัพย์ได้รับผลกระทบจากปัจจัยลบต่างๆ
ไม่ว่าจะเป็นผลกระทบจากเหตุการณ์ความไม่สงบในภาคใต้
ราคาน้ำมันที่ปรับตัวขึ้นสูงอย่างต่อเนื่องซึ่งส่งผลต่ออัตราเงินเฟ้อและอัตราดอกเบี้ย
รวมทั้งความไม่แน่นอนทางการเมืองต่างๆ ทำให้มูลค่าการซื้อขายหลักทรัพย์เฉลี่ยต่อวันลดลงจาก
20,507.8 ล้านบาท ในปี 2547 เป็น 16,454.0 ล้านบาท ในปี 2548 ลดลงร้อยละ 19.8
มูลค่าตลาดรวมเพิ่มขึ้นจาก 4,521,894.6 ล้านบาท ณ สิ้นปี 2547 เป็น 5,105,113.5 ล้านบาท
ณ สิ้นปี 2548 เนื่องจากจำนวนบริษัทจดทะเบียนเพิ่มขึ้นจาก 439 บริษัทในปี 2547 เป็น 468
บริษัทในปี 2548

ตารางแสดงภาวะตลาดหลักทรัพย์แห่งประเทศไทยโดยรวม

  -------------------------------- ------------- ------------- ------------- -------------
                                   ปี 2545        ปี 2546        ปี 2547        ปี 2548

  ดัชนีตลาดหลักทรัพย์แห่งประเทศไทย ณ     356.5         772.2         668.1         713.7
  สิ้นงวด (จุด)                                                                 

  อัตราผลตอบแทนเงินปันผล (ร้อยละ)      2.7           1.8           2.8           3.4

  อัตราส่วนราคาปิดต่อกำไรสุทธิต่อหุ้น (เท่า) 7.0           13.7          9.4           9.4

  อัตราส่วนราคาปิดต่อมูลค่าตามบัญชีต่อหุ้น    1.4           2.7           2.0           1.9
  (เท่า)                                                                      

  มูลค่าการซื้อขายหลักทรัพย์ (ล้านบาท)     2,047,442.2   4,670,281.5   5,024,399.3   4,031,240.0

  มูลค่าการซื้อขายหลักทรัพย์เฉลี่ยต่อวัน      8,356.9       18,908.0      20,507.8      16,454.0
  (ล้านบาท)                                                                   

  มูลค่าหลักทรัพย์รวมตามราคาตลาด        1,986,236.5   4,789,857.0   4,521,894.6   5,105,113.5
  (ล้านบาท)                                                                   

  จำนวนบริษัทจดทะเบียน (บริษัท)         389           407           439           468
  -------------------------------- ------------- ------------- ------------- -------------

ที่มา: ตลาดหลักทรัพย์แห่งประเทศไทย

การแข่งขันของธุรกิจหลักทรัพย์ในช่วงปลายปี 2543-ต้นปี 2545
มีความรุนแรงมากหลังจากตลาดหลักทรัพย์เปิดเสรีค่าธรรมเนียมนายหน้าซื้อขายหลักทรัพย์
จากเดิมกำหนดไว้ที่อัตราคงที่ร้อยละ 0.5 ของมูลค่าการซื้อขาย
เป็นอัตราค่าธรรมเนียมเสรีที่กำหนดโดยบริษัทหลักทรัพย์แต่ละแห่ง ตั้งแต่วันที่ 7 ตุลาคม 2543
เป็นต้นไป
นโยบายดังกล่าวมีผลให้รายได้ค่าธรรมเนียมนายหน้าซื้อขายหลักทรัพย์ของธุรกิจหลักทรัพย์ลดลงอย่างมาก
เนื่องจากบริษัทหลักทรัพย์ต่างๆ ใช้นโยบายการแข่งขันด้านราคาเพื่อขยายฐานลูกค้า
ซึ่งผลจากนโยบายดังกล่าวทำให้การแข่งขันด้านราคารุนแรงขึ้น สำนักงาน ก.ล.ต.
และตลาดหลักทรัพย์แห่งประเทศไทยจึงมีการพิจารณาเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์
จากเดิมที่มีการเปิดเสรีมาเป็นการประกาศใช้อัตราค่าธรรมเนียมขั้นต่ำที่ร้อยละ 0.25
ของมูลค่าการซื้อขายสำหรับนักลงทุนทุกประเภทที่ทำการซื้อขายผ่านเจ้าหน้าที่การตลาด และร้อยละ
0.20 ของมูลค่าการซื้อขาย สำหรับการซื้อขายผ่านทางอินเตอร์เน็ต
โดยจากเดิมมีผลบังคับใช้เป็นระยะเวลา 3 ปี เริ่มตั้งแต่วันที่ 14 มกราคม 2545 ถึง 13 มกราคม
2548 และได้ขยายเวลาดังกล่าวต่อไปอีก 2 ปี นับตั้งแต่วันที่ 14 มกราคม 2548
อีกทั้งยังได้มีการกำหนดอัตราค่าตอบแทนที่ให้กับเจ้าหน้าที่การตลาดในระบบ Salary Based
ไว้ไม่เกินร้อยละ 25.0 ของรายได้ค่าธรรมเนียมนายหน้าซื้อขายหลักทรัพย์ และร้อยละ 27.5
สำหรับเจ้าหน้าที่การตลาดในระบบ Incentive Scheme โดยมีผลตั้งแต่วันที่ 1 เมษายน 2546
ถึงวันที่ 13 มกราคม 2548 และได้ขยายเวลาดังกล่าวต่อไปอีก 2 ปี นับตั้งแต่วันที่ 14 มกราคม
2548 นโยบายเหล่านี้ช่วยลดการแข่งขันทั้งในด้านราคาและการโยกย้ายบุคลากร

อย่างไรก็ตาม การแข่งขันในธุรกิจนายหน้าซื้อขายหลักทรัพย์ยังคงอยู่ในระดับสูง
สาเหตุสำคัญมาจากมีจำนวนบริษัท
หลักทรัพย์ที่เป็นสมาชิกตลาดหลักทรัพย์ซึ่งให้บริการที่คล้ายคลึงกันและเปิดดำเนินการแล้วถึง 37
บริษัท และแต่ละบริษัทถูกกำหนดอัตราค่าธรรมเนียมนายหน้าซื้อขายหลักทรัพย์ขั้นต่ำไว้
ดังนั้นบริษัทหลักทรัพย์แต่ละแห่งจึงต้องเน้นการแข่งขันที่คุณภาพในการให้บริการ
ข้อมูลการวิเคราะห์หลักทรัพย์ รวมถึงการจัดสรรหุ้นใหม่ที่เสนอขายให้แก่ลูกค้า
สำหรับมูลค่าการซื้อขายหลักทรัพย์รวมและส่วนแบ่งการตลาดของบริษัทฯในปี 2547 และ 2548
เป็นดังนี้

ตารางแสดงมูลค่าการซื้อขายหลักทรัพย์และส่วนแบ่งการตลาดของบริษัทฯ

  -------------------------------- --------- ----------- ----------- -----------
                                   ปี 2545    ปี 2546      ปี 2547      ปี 2548

  มูลค่าการซื้อขายรวมของบริษัทฯ (ล้านบาท) 4,965.1   185,263.0   191,508.6   130,287.6

  ส่วนแบ่งการตลาดของบริษัทฯ (ร้อยละ)    0.5       2.0         1.9         1.6

  อันดับส่วนแบ่งการตลาด                35        25          25          28
  -------------------------------- --------- ----------- ----------- -----------

ธุรกิจวาณิชธนกิจ

ภาวะตลาดเงินและตลาดทุนของประเทศมีผลต่อความสนใจของบริษัทต่างๆ
ในการนำหลักทรัพย์ของบริษัทเข้ามาทำการจดทะเบียนในตลาดหลักทรัพย์
ประกอบกับการที่รัฐบาลยังมีนโยบายส่งเสริมให้มีการนำบริษัทเข้าจดทะเบียนในตลาดหลักทรัพย์ด้วยการออกมาตรการจูงใจต่างๆ
ได้แก่
การลดอัตราภาษีเงินได้นิติบุคคลของบริษัทจดทะเบียนที่เข้าจดทะเบียนในตลาดหลักทรัพย์และตลาดหลักทรัพย์ใหม่
ก่อนวันที่ 5 กันยายน 2547 ซึ่งปัจจุบันภาครัฐได้ขยายระยะเวลาออกไปเป็นสิ้นสุดวันที่ 31 ธันวาคม
2548
และนโยบายการแปรรูปรัฐวิสาหกิจเพื่อการกระจายหุ้นต่อประชาชนและนำหุ้นเข้าจดทะเบียนในตลาดหลักทรัพย์
ส่งผลให้การระดมทุน และการนำบริษัทเข้าจดทะเบียนในตลาดหลักทรัพย์ มีแนวโน้มเพิ่มสูงขึ้น
ดังจะเห็นได้ว่าในปี 2546 ปี 2547 และ ปี 2548 มีบริษัทเข้าจดทะเบียนในตลาดหลักทรัพย์จำนวน
21 บริษัท 36 บริษัท และ 36 บริษัท โดยมีมูลค่าการระดมทุนจำนวน 18,646.0 ล้านบาท
36,204.6 ล้านบาท และ 16,854.1 ล้านบาท ตามลำดับ
และมีบริษัทเข้าจดทะเบียนในตลาดหลักทรัพย์ใหม่เพิ่มขึ้นปีละ 6 บริษัท 14 บริษัท และ 14 บริษัท
ในปี 2546 ปี 2547 และในปี 2548

ตารางแสดงรายละเอียดของบริษัทจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่

+--------------------------------+--------+--------+--------+--------+
|                                | ปี 2545 | ปี 2546 | ปี 2547 | ปี 2548 |
+--------------------------------+--------+--------+--------+--------+
| ตลาดหลักทรัพย์แห่งประเทศไทย (SET)  | 356.5  | 772.2  | 668.1  | 713.7  |
|                                |        |        |        |        |
| ดัชนีตลาดหลักทรัพย์แห่งประเทศไทย ณ   |        |        |        |        |
| สิ้นงวด (จุด)                     |        |        |        |        |
+--------------------------------+--------+--------+--------+--------+
| จำน                            | 18     | 21     | 36     | 36     |
| วนบริษัทจดทะเบียนใหม่ในตลาดหลักทรัพย์ |        |        |        |        |
+--------------------------------+--------+--------+--------+--------+
| มูลค่าการระดมทุน (ล้านบาท) *       | 8      | 18     | 36     | 16     |
|                                | ,714.5 | ,646.0 | ,204.6 | ,854.1 |
+--------------------------------+--------+--------+--------+--------+
| จำนวน                          | 11     | 5      | 7      | 9      |
| บริษัทจดทะเบียนที่เพิกถอนการจดทะเบียน |        |        |        |        |
+--------------------------------+--------+--------+--------+--------+
| จำนวนบริษัทจดทะเบียน              | 389    | 407    | 439    | 468    |
+--------------------------------+--------+--------+--------+--------+
| มูลค่าหลักทรัพย์รวมตามราคาตลาด      | 1,986  | 4,789  | 4,521  | 5,105  |
| (ล้านบาท)                       | ,236.5 | ,857.0 | ,894.6 | ,113.5 |
+--------------------------------+--------+--------+--------+--------+
| ตลาดหลักทรัพย์ใหม่ (MAI)           | 127.5  | 343.7  | 188.1  | 158.2  |
|                                |        |        |        |        |
| ดัชนีตลาดหลักทรัพย์ใหม่ ณ สิ้นงวด (จุด) |        |        |        |        |
+--------------------------------+--------+--------+--------+--------+
| จำนวนบ                         | 6      | 6      | 14     | 14     |
| ริษัทจดทะเบียนใหม่ในตลาดหลักทรัพย์ใหม่ |        |        |        |        |
+--------------------------------+--------+--------+--------+--------+
| มูลค่าการระดมทุน (ล้านบาท)         | 610.7  | 764.8  | 1      | 1      |
|                                |        |        | ,400.0 | ,414.4 |
+--------------------------------+--------+--------+--------+--------+
| จำนวนบริษัทจดทะเบียน              | 9      | 13     | 24     | 36     |
+--------------------------------+--------+--------+--------+--------+
| จำนวนบริษัทจดทะเบียนที่ย้ายจาก MAI   | -      | 2      | 3      | 2      |
| ไป SET                         |        |        |        |        |
+--------------------------------+--------+--------+--------+--------+
| มูลค่าหลักทรัพย์รวมตามราคาตลาด      | 3      | 13     | 11     | 14     |
| (ล้านบาท)                       | ,798.5 | ,691.2 | ,702.9 | ,314.2 |
+--------------------------------+--------+--------+--------+--------+

หมายเหตุ * ตั้งแต่ปี 2546
มูลค่าการระดมทุนไม่นับรวมในส่วนของหลักทรัพย์ที่จำหน่ายให้กับกรรมการและพนักงานของบริษัทจดทะเบียน

ที่มา : ตลาดหลักทรัพย์แห่งประเทศไทย

เพื่อเป็นการสร้างรายได้เสริมและสนับสนุนธุรกิจนายหน้าซื้อขายหลักทรัพย์
บริษัทหลักทรัพย์หลายแห่งได้หันมาเน้นธุรกิจวาณิชธนกิจจนทำให้การแข่งขันค่อนข้างรุนแรง โดย ณ
วันที่ 19 มกราคม 2549 มีบริษัทที่ได้รับความเห็นชอบจากสำนักงาน ก.ล.ต.
ในการให้บริการที่ปรึกษาทางการเงินและเปิดดำเนินการแล้วถึง 70 บริษัท
และมีบริษัทหลักทรัพย์ที่ได้รับอนุญาตในการจัดจำหน่ายหลักทรัพย์ที่เปิดดำเนินการถึง 49 บริษัท
โดยในการแข่งขันส่วนใหญ่จะเน้นการแข่งขันในด้านคุณภาพของทีมงาน
ประสบการณ์และความเชี่ยวชาญของการให้บริการและคำปรึกษาใน ธุรกรรมต่างๆ
ความคิดริเริ่มในการนำเสนอรูปแบบตราสารทางการเงินใหม่ๆ เพื่อบรรลุความต้องการของลูกค้า
ตลอดจนการสร้างความสัมพันธ์อันดีกับลูกค้า

3.2.2 ข้อได้เปรียบและกลยุทธ์การแข่งขัน

ท่ามกลางภาวะการแข่งขันที่รุนแรงในอุตสาหกรรม
และเพื่อบรรลุเป้าหมายในการเพิ่มส่วนแบ่งการตลาดในธุรกิจนายหน้าซื้อขายหลักทรัพย์ บริษัทฯ
มีข้อได้เปรียบและกลยุทธ์ในการแข่งขันดังนี้

1.  บริการที่มีคุณภาพ รวดเร็วและการสร้างสรรค์ใหม่ๆ (The Innovative Premium
    Broker)

  บริษัทฯ มุ่งเน้นการให้บริการคุณภาพเหนือระดับและการสร้างสรรค์ในรูปแบบใหม่ๆ (The
  Innovative Premium Broker) เพื่อตอบสนองความพอใจสูงสุดให้แก่ลูกค้า เช่น
  การปรับรูปแบบของ website ใหม่ให้มีรูปแบบ การนำเสนอ
  เนื้อหาและข้อมูลภายใต้เทคโนโลยีที่มีความทันสมัย จัดทำหนังสือรายงานบทวิเคราะห์หลักทรัพย์
  Momentum ราย 2 เดือน โดยจัดทำรูปเล่มที่สวยงาม
  และการจัดเนื้อหาที่ต่างจากบทวิเคราะห์ลักษณะเดิม มีการจัดพิมพ์ Mini Momentum
  ที่ง่ายต่อการพกพาในโอกาสต่างๆ อีกทั้งบริษัทฯ ได้เปิดสาขาที่โรงแรมแลนด์มาร์ค
  ซึ่งเป็นสาขาที่มีรูปแบบการให้บริการที่ทันสมัยและมีความแตกต่างจากห้องค้าหลักทรัพย์โดยทั่วไป
  รวมทั้งลูกค้าสามารถใช้บริการต่างๆ ของโรงแรม เช่น ภัตตาคาร ร้านค้า สถานที่ออกกำลังกาย
  สถานพักผ่อน เป็นต้น นอกจากนี้ บริษัทฯ ยังมีแผนที่จะออกบริการใหม่ๆ อย่างต่อเนื่องในอนาคต

2.  การพัฒนาบุคลากรด้านการตลาด

  เนื่องจากธุรกิจหลักทรัพย์เป็นธุรกิจที่เน้นการบริการ บริษัทฯ
  จึงให้ความสำคัญเกี่ยวกับบุคลากรด้านการตลาดเป็นอย่างมาก
  โดยเริ่มตั้งแต่การคัดเลือกบุคลากรที่มีความรู้ความสามารถ และในระหว่างการปฏิบัติงานบริษัทฯ
  ยังจัดให้มีโครงการอบรมพัฒนาความรู้ความสามารถในด้านต่างๆ
  ให้แก่เจ้าหน้าที่การตลาดอย่างต่อเนื่อง
  ไม่ว่าจะเป็นการฝึกอบรมจากหน่วยงานทั้งภายในและภายนอก เช่น
  การอบรมความรู้เกี่ยวกับผลิตภัณฑ์ทางการเงินเพิ่มเติม การวิเคราะห์ทางเทคนิค
  รวมถึงการอบรมต่างๆที่เกี่ยวกับตลาดการเงิน ทั้งนี้ เพื่อให้ลูกค้าของบริษัทฯ
  ได้รับบริการที่ดีที่สุดอย่างต่อเนื่อง

3.  การพัฒนางานวิเคราะห์หลักทรัพย์

  บริษัทฯ
  ให้ความสนับสนุนการพัฒนางานวิจัยควบคู่กับการพัฒนาธุรกิจนายหน้าซื้อขายหลักทรัพย์มาโดยตลอด
  โดยปัจจุบัน บริษัทฯ
  มีสายงานวิจัยเพื่อทำการวิเคราะห์หลักทรัพย์ที่ครอบคลุมการวิเคราะห์หลักทรัพย์ถึงจำนวน 130
  หลักทรัพย์ ซึ่งมีมูลค่าตลาดคิดเป็นประมาณร้อยละ 80 ของมูลค่าตลาดรวมของตลาดหลักทรัพย์
  ด้วยเจ้าหน้าที่วิเคราะห์หลักทรัพย์ที่มีความเชี่ยวชาญในอุตสาหกรรมต่างๆ
  จึงทำให้บทวิเคราะห์หลักทรัพย์ของบริษัทฯ
  เป็นที่ยอมรับซึ่งสามารถเห็นได้จากการที่มีบทวิเคราะห์หลักทรัพย์ของบริษัทฯ
  ถูกนำเสนอตามสื่อต่าง ๆ อย่างสม่ำเสมอ

4.  การพัฒนาบริการด้านวาณิชธนกิจ

  บริษัทฯ
  มีกลยุทธ์ที่จะพัฒนาบริการธุรกิจวาณิชธนกิจให้มีความพร้อมเพื่อเสนอบริการด้านการเงินที่เหมาะสมสำหรับลูกค้าแต่ละราย
  ซึ่งรวมถึงการเป็นผู้จัดจำหน่ายหลักทรัพย์เพื่อเสนอโอกาสในการลงทุนให้กับทั้งลูกค้าเดิมและลูกค้าใหม่
  ในปี 2548 บริษัทฯ เป็นผู้จัดจำหน่ายหุ้นใหม่ที่เสนอขาย (IPO/PO) จำนวน 24 หลักทรัพย์
  ซึ่งสูงเป็นอันดับ 3 ของบริษัทหลักทรัพย์ทั้งหมด (พิจารณาจากจำนวนรายการที่เสนอขาย)
  ส่งผลให้ลูกค้าได้รับหุ้นใหม่ที่เสนอขายอย่างสม่ำเสมอ โดยนอกเหนือจากรายได้ที่เพิ่มขึ้น
  การจัดสรรหุ้นใหม่ที่เสนอขายยังเป็นการสร้างความพอใจของลูกค้าอีกด้วย

5.  การควบคุมต้นทุนการดำเนินงานอย่างมีประสิทธิภาพ

  บริษัทฯ
  กำหนดนโยบายในการควบคุมต้นทุนในการดำเนินงานให้มีสัดส่วนที่เหมาะสมกับความสามารถในการหารายได้
  การลงทุนในทรัพย์สิน และบุคลากร ฝ่ายจัดการจะร่วมกันพิจารณาอย่างรอบคอบและระมัดระวัง
  โดยมุ่งเน้นที่ประสิทธิภาพและความสามารถในการให้บริการสูงสุด
  และไม่มีรายจ่ายที่เกินความจำเป็น
  เพื่อให้มีความสามารถในการทำกำไรแม้ในภาวะที่ตลาดซบเซา

6.  การเจาะกลุ่มลูกค้าใหม่ที่มีศักยภาพ

  บริษัทฯ
  มีเป้าหมายในการเจาะลูกค้ากลุ่มใหม่ที่มีศักยภาพและมีความสนใจที่จะลงทุนในตลาดหลักทรัพย์แต่ยังไม่เคยมีประสบการณ์ในการลงทุนมาก่อน
  โดยบริษัทฯ จะใช้วิธีการพบปะกับลูกค้าโดยตรงเพื่อเริ่มสร้างความสัมพันธ์ที่ดีกับลูกค้า
  อีกทั้งยังเป็นการให้ความรู้และความเข้าใจที่ถูกต้องเกี่ยวกับการลงทุนในตลาดหลักทรัพย์อีกด้วย

7.  การสนับสนุนที่ดีจากกลุ่มผู้ถือหุ้น

  เนื่องจากกลุ่มผู้ถือหุ้นของบริษัทฯ เป็นผู้ที่มีความกว้างขวางในวงการธุรกิจ
  จึงทำให้มีความสัมพันธ์ที่ดีกับกลุ่มธุรกิจต่าง ๆ ซึ่งเป็นประโยชน์ต่อบริษัทฯ
  ในการช่วยหาลูกค้าที่มีคุณภาพ สำหรับธุรกิจนายหน้าซื้อขายหลักทรัพย์ และธุรกิจวาณิชธนกิจ
  ซึ่งธุรกิจเหล่านี้เป็นธุรกิจที่มีการแข่งขันสูงในปัจจุบัน

3.3 การจัดหาผลิตภัณฑ์และบริการ

3.3.1 แหล่งที่มาของเงินทุน

แหล่งเงินทุนส่วนใหญ่ของบริษัทฯ มาจากส่วนของผู้ถือหุ้น โดย ณ วันที่ 31 ธันวาคม 2548 บริษัทฯ
มีทุนจดทะเบียน 492.0 ล้านบาท ทุนชำระแล้วจำนวน 470.0 ล้านบาท
และไม่มียอดเงินกู้คงค้างกับสถาบันการเงินแต่อย่างใด อย่างไรก็ตาม บริษัทฯ มีวงเงินกู้ยืม
และวงเงินหมุนเวียนในการชำระราคาหลักทรัพย์จากสถาบันการเงินรวมจำนวน 450.0 ล้านบาท
เพื่อเป็นแหล่งเงินทุนสำรองให้เกิดความคล่องตัวในการดำเนินธุรกิจ

3.3.2 การจัดหาเงินทุนหรือการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

-ไม่มี-

3.3.3 การดำรงเงินกองทุนสภาพคล่องสุทธิ

ณ วันที่ 31 ธันวาคม 2547 และ วันที่ 31 ธันวาคม 2548 บริษัทฯ
มีอัตราส่วนเงินกองทุนสภาพคล่องสุทธิต่อหนี้สินทั่วไปคิดเป็น ร้อยละ 250.00 และร้อยละ 272.97
ตามลำดับ ซึ่งเกินกว่าอัตราขั้นต่ำที่ร้อยละ 7.0
ตามเกณฑ์การดำรงเงินกองทุนสภาพคล่องสุทธิต่อหนี้สินทั่วไปตามที่สำนักงาน ก.ล.ต. กำหนด